text: Danmarks største Stafet for Livet er i gang
  08 september 2018 kl. 13.33
  I denne weekend afholdes der for sjette år i træk Stafet for Livet i Haderslev.
  Klokken 12.20 blev runden for fighterne – de nuværende eller tidligere kræftramte - skudt i gang. Dem Stafet for Livet handler om.
  179 fightere er sammen med 6801 andre personer fordelt på 136 hold i fuld gang med at gå runder i Damparken i Haderslev.
  De har sat et døgn af til at samle penge ind til kræftforskning og patientstøtte. I 24 timer skal de holde stafetten på deres hold i gang. Et symbol på at kræftpatienter kæmper med sygdommen både dag og nat.
  Stafet for Livet afholdes ikke kun i Danmark. Arrangementet, der på engelsk hedder Relay For Life, begyndte i 1985 i USA.
  I Danmark afholdes staffen i 78 byer - stafetten i Haderslev er Danmarks største. Sidste år deltog 7873 i Haderslev. De gik tilsammen 101.705 kilometer og samlede 1,761 millioner kroner ind til Kræftens Bekæmpelse. Det gjorde stafetten i Haderslev til verdens største Stafet for Livet-arrangement for anden gang.
  Den sidste runde gåes i Haderslev søndag klokken 11.30. I Syd- og Sønderjylland afholdes årets sidste Stafet for Livet-arrangement i Ribe i næste weekend.
  Stafet for Livet 2018 i Syd- og Sønderjylland
  Esbjerg: 2909 deltagere (afholdt den 26.-27. maj)Fredericia: 1117 deltagere (afholdt den 2.-3. juni)Kolding: 1041 deltagere (afholdt den 9.-10. juni)Varde: 933 deltagere (afholdt den 16.-17. juni)Skærbæk: 742 deltagere (afholdt den 18.-19. august)Gørding: 451 deltagere (afholdt den 18.-19. august)Vejle: 1156 deltagere (afholdt den 18.-19. august)Vejen: 1774 deltagere (afholdt den 25.-26. august)Aabenraa: 685 deltagere (afholdt den 1.-2. september)Billund: 544 deltagere (afholdt den 1.-2. september)Sønderborg: 297 deltagere (afholdt den 1.-2. september)Haderslev: 6801 deltagere (afholdes den 8.-9. september)Ribe: 325 tilmeldte (afholdes den 15.-16. september)
  
  